<classify> UONGOZI wa Chama cha Wananchi CUF umeingia kwenye ofisi za chama hicho visiwani Zanzibar chini ya ulinzi wa Polisi, baada ya awali uongozi wa aliyekuwa Katibu Mkuu, Maalim Seif Sharrif Hamad kuondoka, na baadhi ya ofisi hizo kubadilishwa na kuwa ofisi za ACT-Wazalendo.Katibu Mkuu wa CUF, Khalifa Suleiman Khalifa amebainisha kuwa wamezichukua ofisi zao za Mtendeni na Kilimani ambazo ni mali za chama, kwa kwenda na Polisi kwa lengo la kujiridhisha na usalama wa mali za chama hicho.Khalifa amesema wameamua kwenda na Polisi katika ufunguaji rasmi wa ofisi hizo ili kuwawezesha Polisi kubainisha uhalisia wa kile kikatachokutwa ndani ya ofisi hizo, ambazo walipoingia wamekuta hakuna samani za ofisi hadi vitendea kazi vya ofisi, kama vile kompyuta na vitendea kazi vingine.Amesema bidhaa hizo ni mali za chama, ambavyo kimsingi vinatakiwa kuwa chini ya CUF na kwa kukosekana kwake kunatoa mwanya kwa CUF kufungua mashtaka kudai mali zao.Sio kwamba kulikuwa na fujo au hali yoyote kukosekana kwa amani, ila ni kwamba sie tumeenda na Polisi ili wabainishe au washuhudie kitu halisi ambacho tulitaka waone pindi tunapofungua ofisi hizo, kwa sasa tumeshachukua ofisi zetu mbili nyingine ni ya Kilimani na tumepandisha bendera zetu, alisema Khalifa.Wafuasi wa Maalim Seif aliyekimbilia ACT-Wazalendo baada ya Profesa Ibrahim Lipumba kutangazwa rasmi na Mahakama Kuu kuwa ndiye Mwenyekiti halali wa CUF, walifunga ofisi hizo na kubadili rangi zake wakidai ni mali za watu binafsi, ingawa baadhi zilikuwa mali ya chama hicho cha upinzani.Katika hatua nyingine, Kiongozi Mkuu wa ACT-Wazalendo, Kabwe Zitto amejitetea dhidi ya tuhuma zilizoelekezwa kwenye chama chake na ofisi za Msajili wa Vyama vya Siasa nchini, zikikituhumu chama hicho kushindwa kuwasilisha taarifa za ukaguzi wa hesabu za fedha za chama kwa mwaka 2013 na 2014.Pia amejitetea dhidi ya tuhuma kuwa wafuasi wake, wamezichoma bendera za Chama cha Wananchi CUF huku pia akikataa kukubaliana na hoja iliyotolewa na ofisi hiyo ya Msajili kuwa maneno Kiislamu yaliyokuwa yakitumiwa wakati wa ushushwaji wa bendera hizo, ni ya kichochezi.Hoja za Zitto ambaye pia ni Mbunge wa Kigoma Mjini, zimekuja baada ya siku kadhaa tangu Ofisi ya Msajili wa Vyama vya Siasa kutoa wiki mbili kwa ACT kujitetea, kwa nini wasifutiwe usajili wao wa kudumu kutokana na tuhuma hizo.Msajili amekiandikia chama hicho barua kutokana na utitiri wa matukio,ambayo yamekuwa yakiendelea tangu kuanza kwa hamahama ya wafuasi wa CUF kwenda ACT- Wazalendo kuungana na Maalim Seif.Barua ya Msajili ilisema, kumezuka vitendo vya uvunjifu wa sheria ikiwemo kuchoma moto bendera za chama za CUF, vinavyofanywa na mashabiki wa Maalim Seif Sharif Hamad aliyekuwa Katibu Mkuu wa CUF, ambao wanadai sasa ni wanachama wa ACT-Wazalendo. Kitendo cha kuchoma moto bendera ya chama cha siasa ni kukiuka kifungu cha 11C cha Sheria ya Vyama vya Siasa.Pamoja na mambo mengi imekituhumu chama hicho kushindwa kuwasilisha taarifa zake za ukaguzi wa hesabu, ikiwamo kukituhumu kuwa wanachama wake wanaopandisha bendera za ACT-Wazalendo na kuzishusha za CUF wanatumia maneno ya Kiislamu yenye kuashiria uvunjifu wa amani.Akijitetea jana mbele ya waandishi wa habari kwenye Makao Makuu ya ofisi hiyo Kinondoni, Dar es Salaam, Zitto alibainisha kuwa chama chake kimefanyiwa ukaguzi na mmoja wa maofisa wa ngazi ya juu wa ofisi za Mkaguzi na Mdhibiti Mkuu wa Hesabu za Serikali CAG na kupatiwa hati safi.Huku akiionesha hati hiyo mbele ya waandishi wa habari, alibainisha kuwa ndio chama pekee chenye hati safi huku akionesha kushangazwa na Msajili wa Vyama vya Siasa, kushindwa kuwa na nakala ya hati hiyo.Zitto alibainisha kuwa msajili ameshindwa kuwasiliana na ofisi ya CAG, kufahamu ukweli mapema kabla ya kumwandikia barua ya kumtuhumu kushindwa kuwasilisha taarifa za ukaguzi.Katika hatua nyingine, Zitto alipinga wafuasi wake kuhusishwa na uchomaji wa bendera za chama CUF huku akimlalamikia msajili kwa kushindwa kuchunguza kwanza ukweli kabla ya kumtuhumu.Alisema barua hiyo ya msajili inaonesha kuwa hata yeye mwenyewe msajili hana uhakika kama waliokuwa wakichoma bendera ni wafuasi wa ACT au ni wapandikizi, waliowekwa kuzichoma bendera hizo kwa lengo la kuiharibia ACT ionekane inakiuka sheria za nchi.  <topic>: KITAIFA 